Inagmayen beggnen-d di tezrawin-nsen belli tameɣrut deg uḍris udyiz d yiwen n uferdis agejdan ideg d-tban temhezt n lebni n usefru aqbayli di tallit tamirant. Acu kan xas tenerna tmeɣrut di tɣessa n usefru aqbayli atrar, lesnaf-nni n tmeɣrut iɣef yettwabna usefru amensay, yecban tameɣrut tagensayt d tmeɣrut tanirit, kemmlen ttbanen-d deg usefru atrar. Am wakken ikemmel yettban-d nnḍam-nni n tmeɣrut tamensayt yettemgiriden si ṣṣenf n wafir ɣer wayeḍ , am tmeɣrut n wafir ushil bu yiwet n tseddart (A/A/A), d tmeɣrut n wafir bu snat n tseddarin (AB/AB/AB), neɣ tameɣrut n wafir bu kraḍ tseddarin (AAB/AAB/AAB).